text: Paris le 14e Mars 1653.
  Le Cardinal Mazarin s'estant souvenu, qu'autrefois le Marquis de Jerzé luy avoit presté 20/m ℔, quoyque celuycy soit engagé dans le party de monsr le Prince. il n'a pas laissé de commander au sieur Colbert, qui manie son argent, de payer cette somme là à celuy qui avoit le billiet dudit Marquis, ce qui a esté executé depuis peu de jours.
  Il est certain que la Cour a envoyé ordre au duc de Longueville de venir icy, lequel s'en est excusé sur ce que sa presence estoit necessaire dans la presente coniuncture, où il est à craindre que les Anglois ne fassent descente. On dit mesme, que les petits Estats de Normandie devoient deputer à sa Maté pour la supplier de laisser ce duc danz la province.
  Depuis que le sr Burin est de retour en cette ville, il a esté voir le Cardinal Mazarin, où il luy a fait rapport de ce qui s'estoit passé en sa prison, et des paroles que monsr le Prince l'avoit chargé de dire, qui estoient que si la Cour vouloit entendre à une paix generale, il en avoit plein pouvoir du Roy d'Espagne. A quoy le Cardinal a respondu, que ce Prince feroit mieux de songer à la sienne que d'offrir à s'entremettre de celle de son maistre.
  
  Samedy dernier sur le soir le Roy s'estant trouvé un peu indisposé et ayant passé la nuict assez inquietement, on le saigna le Dimance matin. 'A present sa Maté se porte bien, Dieu mercy, et on croit que cette incommodité luy estoit venue pour s'estre trop fatigué en dansant si souvant son grand ballet, lequel selon toutte apparence est finy.
  Les lettres de Bourdeaux du 3e de ce mois portoient qu'on y avoit eu nouvelles, que les deux regiments du sr de Montpouillan, l'un de cavallerie et l'autre d'infanterie, avec tous leurs officiers avoient quitté le party du Prince de Condé, et s'estoient jettés dans les trouppes du Roy, dont ledit sr de Montpouillan, qui estoit audit Bourdeaux, en tesmoignoit un extreme desplaisir, et que le Prince de Conty avoit fait commandement au Baron de Chambret de sortir de Bourdeaux où il cabaloit les esprits des habitans pour les attirer au party de la Cour.
  Lundy dernier le Mareschal de Turenne partit d'icy pour aller voir le duc et la duchesse de la Force, qui sont en leur maison de la Boulay en Normandie; on croit que ce Mareschal ira jusques à Rouen pour y visiter monsr le duc de Longueville.
  On me mande de Ste Menehould du 6e du courant, que l'Intendant de monsr le Prince avoit esté par son ordre avecq le Comte de Meilleraye dans les chasteaux de Chalerange, Grand Pré, Aultry et Cernay, pour y faire inventaire des graines et des munitions; qu'on avoit fait deffenses aux Capuchins, qui sont à Ste Menehould de ne plus confesser; que plusieurs soldats de cette guarnison là la desertoient, y en ayant eu plus de 200 depuis deux mois qui s'en estoient fuis; que ledit Prince se preparoit à se mettre bien tost en campagne; qu'il attendoit 6000 hommes d'Allemagne, et qu'il estoit seul à Stenay, toutte sa maison estant en d'autres quartiers ez environs.
  Les lettres de Dole en la Franche Comté, datées du
  3e de ce mois, portoient que le Comte d'Harcourt ayant assiegé Beffort avecq 500 hommes de pied et 300 chevaux, tirez de la garnison de Brisac, il avoit esté contraint d'en lever le siège et de se retirer.
  On a nouvelles de Bourgogne, que le Comte de Bouteville, Gouverneur de la Bellegarde pour le Prince de Condé, avoit enlevé tous les grains et les vins de l'abbaye de Cisteaux, lesquels il avoit fait conduire dans sa place, et qu'il avoit pris un convoy, qui venoit de Beaune auec 50 bons bourgeois dudit lieu, qui avoient esté commandés par le duc d'Espernon d'escorter ledit convoy, desquels ce Comte pretendt tirer bonne rançon.
  Lundy dernier se fit enfin l'ouverture du bureau estably à l'hostel de cette ville pour le payement des rentes desquelles on recevra deux quartiers et demy sur les gabelles, les aides et le clergé, celuy qui se doit faire sur les tailles n'estant pas encore reglé.
  Le xie le grand maistre de l'artillerie partit d'icy pour aller trouver le Maral de la Meilleraye son pere, qui est à Nantes, ayant le jour avant son depart esté presque toutte la matinée enfermé avecq le Cardinal Mazarin.
  Les lettres de Bourdeaux du 6e disoient qu'il y avoit grand bruit dans la ville que ceux du quartier St. Michel, la plus part tonneliers, s'estoient souslevez contre les ormistes, les premiers demandans la pais et l'amnistie, s'estans mis sous les armes pour cet effect, et que les autres battoient le tambour par touttes les rues, et avoient fait revenir les 2500 Irlandois, qui estoient auparavant à Bourdeaux, lesquels on avoit mis aux Chartreux et à l'Ormont pour reprimer lesdits tonneliers.
  Par lettres de Ste Menehould du 10e du courant on me mande, que quelques Officiers dudit lieu estoient allés en Flandres y recevoir des recreues, qui estoient grosses; que le Prince de Condé pretendoit commander cette campagne 14/m chevaux et 10/m hommes de pied; que ce Prince
  estoit tousiours à Stenay avec mesme barbe qu'il avoit lors qu'il partit de Paris, qui estoit tellement creue qu'il en estoit meconnoissable; qu'il avoit receu 300/m patacons de Bruxelles; qu'il donnoit 15 Pistoles à ses Capitaines pour chaque chevalier lesquels ils devroient monter, armer et botter, et que le Marquis de Feuqueries faisoit sans discontinuation travailler aux fortifications de Verdun, quoyqu'il n'aye point d'argent de la Cour.